Predkladacia správa

	Podnetom na predloženie materiálu „Stav kontrahovania projektov PHARE z Finančného memoranda 1999 k 28. novembru 2001“ je Uznesenie vlády SR č. 1048 z 31. októbra 2001.

	Potreba predloženia materiálu vyplýva zo snahy odstrániť nedostatky a oneskorenia v kontrahovaní fondov PHARE v Slovenskej republike.

Obsahom predkladaného materiálu je analýza stavu kontrahovania projektov PHARE z Finančného memoranda 1999 k 28. novembru 2001 za jednotlivé implementačné agentúry a návrh opatrení na zlepšenie situácie v kontrahovaní fondov PHARE.

  	Očakávaný dopad realizácie opatrení je zlepšenie situácie v kontrahovaní fondov PHARE a efektívnejšie využívanie predvstupovej pomoci Európskych spoločenstiev v Slovenskej republike. Realizácia opatrení, ktoré sú uvedené v uznesení, si vyžiada posilnenie administratívnych kapacít spravovania predvstupovej pomoci PHARE.

	Predkladaný materiál vo svojom uznesení ukladá jednotlivým ministrom a vedúcim ústredných orgánov štátnej správy úlohy, ktoré je potrebné splniť, aby sa dosiahlo zlepšenie situácie v kontrahovaní fondov PHARE. 

	Materiál bol prerokovaný v spoločnej komisii Národnej koordinátorky zahraničnej pomoci a Delegácie Európskej komisie v SR za účasti zástupcov implementačných agentúr fondov PHARE.

	Materiál sa po prerokovaní vládou predloží príslušným ministrom, vedúcim ústredných orgánov štátnej správy, guvernérovi Národnej banky Slovenska a predsedovi správnej rady Nadácie pre podporu občianskej spoločnosti tak, ako sú uvedení v uznesení  za účelom vykonania uložených  a odporučených úloh.